**Z A P I S N I K**

**SA 19. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 30. travnja 2019.

19. sjednica Gradskog vijeća Grada Ivanić-Grada održana je dana 30. travnja 2019. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Marina Šiprak – viša stručna suradnica za imovinsko-pravne poslove

Prisutni članovi Gradskog vijeća:

Željko Pongrac, Branko Petrinec, Željko Brezovečki, Sanda Špoljarić Carević, Milica Piličić, Krešimir Ceranić, Goran Leš, Lovorko Matković, Irena Fučkar, Stjepan Klak, Igor Cepetić, Mirna Češković, Krešimir Malec, Krešimir Golubić, Drago Dianek, Davor Srebačić

Odsutan – Ivica Kozjak

Ostali prisutni:

1. Javor Bojan Leš - Gradonačelnik Grada Ivanić-Grada
2. Željko Posilović - zamjenik Gradonačelnika Grada Ivanić-Grada
3. Tomislav Cuvaj - zamjenik Gradonačelnika Grada Ivanić-Grada
4. Tihana Vuković Počuč - privremena pročelnica Upravnog odjela za lokalnu samoupravu, pravne poslove i društvene djelatnosti
5. Milivoj Maršić - pročelnik Upravnog odjela za financije, gospodarstvo, komunalne djelatnosti i prostorno planiranje
6. Sandra Abramović - voditeljica Odsjeka za komunalne djelatnosti, komunalnu infrastrukturu i prostorno planiranje
7. Marina Šiprak - viša stručna suradnica za imovinsko-pravne poslove
8. Sanja Radošević - direktorica trgovačkog društva Ivakop d.o.o.
9. Mario Mikulić - direktor trgovačkog društva Komunalni centar Ivanić-Grad d.o.o.
10. Vjekoslav Broz - rukovoditelj poslovne jedinice Ivanić-Grad - trgovačko društvo Vodoopskrba i odvodnja Zagrebačke županije d.o.o.
11. Valentin Gadža - direktor trgovačkog društva Razvojna agencija IGRA d.o.o.
12. Senka Kušar Bisić - ravnateljica Gradske knjižnice Ivanić-Grad
13. Sabina Curi - predstavnica albanske nacionalne manjine
14. Obiteljski radio Ivanić d.o.o.
15. Jabuka TV
16. Portal Volim Ivanić

Predsjednik Gradskog vijeća g. Pongrac – otvorio je 19. sjednicu, te konstatirao kako je na sjednici od ukupno 17 trenutno prisutno 12 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 18. sjednice Gradskog vijeća Grada Ivanić-Grada.

Gradsko vijeće jednoglasno je usvojilo sljedeći

**D N E V N I R E D**

1. **Aktualni sat,**
2. **Razmatranje prijedloga Odluke o davanju prethodne suglasnosti na Odluku o odabiru ponude Gradske knjižnice Ivanić-Grad,**
3. **Razmatranje prijedloga i donošenje Odluke o izradi Urbanističkog plana uređenja UPU-13 novo groblje Ivanić-Grad,**
4. **Razmatranje prijedloga i donošenje Odluke o izradi II. izmjena i dopuna urbanističkog plana uređenja UPU-6 zona gospodarske namjene na području Ivanić-Grad i Caginec,**
5. **Razmatranje prijedloga i donošenje Odluke o raspisivanju natječaja za prodaju zemljišta u Poduzetničkoj zoni Sjever – Zoni 6 radi izgradnje gospodarskih objekata,**
6. **Razmatranje prijedloga i donošenje Plana djelovanja u području prirodnih nepogoda za Ivanić-Grad,**
7. **Razmatranje prijedloga i donošenje Odluke o osnivanju poduzetničkih zona na području Grada Ivanić-Grada,**
8. **Razmatranje Godišnjeg izvještaja o izvršenju Proračuna Grada Ivanić-Grada za 2018. godinu i donošenje Zaključka o primanju istog na znanje,**
9. **Razmatranje prijedloga i donošenje:**
10. **Odluke o I. izmjenama i dopunama Proračuna Grada Ivanić-Grada za 2019. godinu**
11. **I. izmjena Plana razvojnih programa za 2019. godinu**
12. **I. izmjena Odluke o izvršavanju Proračuna Grada Ivanić-Grada za 2019. godinu**
13. **I. izmjena i dopuna Programa održavanja komunalne infrastrukture za 2019. godinu**
14. **I. izmjena i dopuna Programa građenja objekata i uređaja komunalne infrastrukture za 2019. godinu**
15. **I. izmjena i dopuna Programa javnih potreba u visokom obrazovanju Grada Ivanić-Grada za 2019. godinu**
16. **I. izmjena i dopuna Odluke o raspodjeli sredstava za poslove vatrogastva Grada Ivanić-Grada za 2019. godinu**
17. **I. izmjena i dopuna Programa javnih potreba u području predškolskog odgoja i obrazovanja te skrbi djece rane i predškolske dobi Grada Ivanić-Grada za 2019. godinu**
18. **I. izmjena i dopuna Programa javnih potreba u kulturi na području Grada Ivanić-Grada u 2019. godini,**
19. **Razmatranje prijedloga i donošenje Odluke o kreditnom zaduženju Grada Ivanić-Grada,**
20. **Razmatranje prijedloga i donošenje Odluke o kapitalnoj pomoći trgovačkom društvu Komunalni centar Ivanić-Grad d.o.o.,**
21. **Razmatranje liste kandidata i izbor članova Savjeta mladih Grada Ivanić-Grad,**
22. **Razno**

Rad prema utvrđenom dnevnom redu.

1. **TOČKA**

g. Željko Brezovečki – poštovani gospodine predsjedniče vijeća, gospodine gradonačelniče, dogradonačelnici, kolegice i kolege vijećnici, te svi ovi koji su nazočni na ovoj našoj sjednici sve vas lijepo pozdravljam, a poseban pozdrav upućujem našim slušateljicama i slušateljima. Postavit ću pet pitanja. Prvo pitanje postavljam gradonačelniku i direktorici Ivakopa gospođi Radošević. Ministarstvo zaštite okoliša u prosincu 2018. godine zatvorilo je u našoj Hrvatskoj trideset odlagališta otpada. Među njima su nam najbliža Čazma, Sveti Ivan Zelina i tako slično, naš Grad zajedno sa Ivakopom već pet godina ulaže sredstva u naše Tarno pa me zanima u kojoj je to fazi, dokle smo došli i nadam se da nismo u toj fazi da se i naše odlagalište otpada zatvori. Drugo pitanje postavljam gradonačelniku, bili su postavljeni ležeći policajci u Savskoj ulici kod Ivakopa, međutim oni su izmaknuti i opet dalje se počinje brzo voziti, uletava se na onaj most i samo je pitanje dana kada će ponovno netko nastradati, međutim ostali su oni semafori koji upozoravaju na nailazak i zavoja i semafora, međutim na žalost naši građani toga se ne pridržavaju pa postavljam pitanje da li ima namjera da se natrag vrate ti ležeći policajci ili usporivači prometa ili će to tako bit kako je. Treće pitanje – prije sportske dvorane Žeravinec, točnije u Ulici Milke Trnine nedostaju poklopci na šahtama što željezni, a kod one dvije šljive ili točnije dvadeset metara prije same sportske dvorane na lijevoj strani je betonska šahta veličine 80x80 na kojoj nedostaje poklopac. Kada se to može izaći na terene, kao što sam bio ja, utvrdio, poslikao, kada možemo to staviti natrag jer smatramo zbog velikog broja djece koja se igraju na onom području gdje se nalazi i igralište da ne bi netko nastradao i upao u tu rupu da se nešto ne dogodi. Prelazimo na četvrto pitanje, stanari iz Ulice A.G. Matoša u nekoliko navrata, ili točnije kroz mjesec dana sedam puta su me zvali i tri puta sam bio u toj ulici, popularni naš Siporeks, gdje sam evo i vama dostavio na vaše klupe fotografije koje sam slikao i želio dočarati da i vi vidite zapravo što muči te naše stanovnike iz A.G. Matoša ili točnije iz Siporeksa. Kada gledate na te slike obratit ćete pažnju da na jednoj fotografiji čak postoji do 42 cm razlika između znači ostavljenog ja bih rekao za auto kuda će se penjati u dvorište i do tog dvorišta u kojem se nalaze ti stanovnici što znači neki čak naši građani u A.G. Matošu imaju izasfaltirane ulaze, a sada im je odsječeno to, jednostavno nedostaje od 20 do 40 cm što nekog materijala ili možda betona, asfalta da se to iznivelira jer jednostavno ljudi neće moći sa svojim vozilima izaći iz dvorišta i jako su zabrinuti pa molim Vas ako možete uputiti nekoga u A.G. Matoš dok se sada još radovi izvode da se vidi što se može primjereno napraviti dok nije kasno, dok nije krenulo kompletno asfaltiranje cijele ulice. Peto pitanje, na SP Zelenjak na asfaltnoj stazi, na stazi atletskoj počeo je izbijati znači ja bih rekao drač i korov, da li možemo to pošpricati ili nešto sada dok je u početnoj fazi jer prošle godine smo uložili za to skoro 100.000,00 kn da smo lijepo uredili kompletnu atletsku stazu da bi naši građani mogli trčati, navezli smo sve, pa eto da nas ne bi zadesilo da opet moramo kompletno sve mijenjati da li možemo samo pošpricati ili na neki drugi način tretirati to bilje da ne raste iz te naše atletske staze. Hvala lijepo.

Gđa. Sanja Radošević – lijepi pozdrav svima prisutnima i slušateljima Obiteljskog radija. Onako kako ste i rekli da je Ministarstvo zaštite okoliša u prosincu prošle godine svojom odlukom zatvorilo tridesetak odlagališta otpada u RH i među njima su i ta dva koja ste naveli. Ono što sve nas treba zanimati je vijek trajanja, u biti životni vijek našeg odlagališta Tarno, pa evo u kratko mogu samo reći u kojoj fazi je cijeli taj proces. Znači Ministarstvo je tom Odlukom zatvorilo ona odlagališta prema nekim naravno kriterijima, a to su kriterij kapacitet odlagališta, znači zatvorena su ona odlagališta koja nisu imala dovoljni kapacitet i koja nisu zadovoljavala tehničko tehnološke uvjete za nastavak rada i to je bila nekakva ta prva skupina odlagališta. Postoje još dvije skupine, Tarno se nalazi u drugoj skupini, to su odlagališta koja rade znači po zakonskim propisima u smislu da je sanacija odlagališta u tijeku, da radimo po tehničko ekološkim uvjetima i da možemo raditi do popunjenja kapaciteta. I treća grupa su ona odlagališta koja će raditi , koja imaju velike kapacitete i koja će raditi do otvorenja prvog centra za gospodarenje otpadom. Po tome svemu obzirom da smo mi obveznici izrađivanja geodetske snimke da se vidi taj nekakav omjer i usporedba količina odloženog otpada u odnosu na stvarne količine utvrđeno je da mi još imamo prostora na odlagalištu još za nekakve slijedeće četiri godine tako da po tom pitanju nemamo brige da će nam netko preko noći zatvoriti odlagalište kao u ovim nekim sredinama iako moram reći da e praktički od Zakona o održivom gospodarenju otpadom, koji je poznat od 2013. godine, znalo se kud to vodi i da su i druge jedinice lokalne samouprave znači mogle se pridržavati tih zakonskih odredbi i propisa. Ono što mogu reći da je i u kontaktu sa Ministarstvom zaštite okoliša i sa Fondom za zaštitu okoliša s kojima smo konstantno u kontaktu i koji prate stanja na svim odlagalištima pa tako i na našem da su definirane nekakve smjernice da će onog momenta kada se popune kapaciteti na odlagalištu da će se ići u zajedničko projektiranje zatvaranja plohe 5 i postojeće sada aktivne plohe 6, ta sanacija će se sufinancirati sredstvima EU tako da to je praktički ukratko je takva situacija.. Ono šta možda muči ove jedinice lokalne samouprave gdje su odlagališta zatvorena, a što bi, nadamo se da neće se dogoditi, u bliskoj budućnosti moglo zadesiti i nas, u slučaju da se do tog momenta ne izgradi najbliži nekakav centar za gospodarenje otpadom postavlja se pitanje gdje ćemo onda zbrinjavati miješani komunalni otpad, a prema sadašnjim informacijama znači to će biti najbliža destinacija, najbliže odlagalište u našoj blizini u Zagrebačkoj županiji, to mogu biti Vrbovec i Velika Gorica koji imaju najveće kapacitete, intencija je da znači sva odlagališta kada popune svoje kapacitete da se usmjeruju na ona odlagališta gdje su još raspoloživi kapaciteti jer EU neće financirati zatvaranje polu popunjenih ili reklo bi se polu praznih odlagališta. Tako da evo toi su nekakve zadnje informacije oko toga, mi normalno s tim svakodnevno skoro reklo bi se komunikacijama s Ministarstvom i sa Fondom s njima smo u kontaktu i vjerujem da tu neće biti nekakvog problema, da neće građani ni osjetiti da se nešto događa oko te problematike zbrinjavanja otpada na odlagalištu.

Gradonačelnik – pozdravljam Vas gospodine predsjedniče, poštovani vijećnici, znači što se tiče ovih, rekao bih tekućih komunalnih pitanja, ležeći policajci će se vratiti nazad na svim lokacijama gdje su maknuti, u ingerenciji su koliko znam Županijskih cesta i na te prometnice će se postaviti i vratiti. Šahte i poklopci to ćemo vidjeti gdje je taj problem i nastojati ga riješiti. Što se tiče ovih slika A.G. Matoša moram reći da problematika u toj ulici postoj od početka, radi toga se išlo i na preprojektiranje cijele te ulice, upravo s te strane se i odmaknula cijela cesta u suprotnu stranu i ovo što sad izgleda problem tehnički znači neće biti problem i po završetku same ulice taj dio ljudima do dvorišta će imati određeni pad, ali pad koji je u skladu sa normama prometa i biti će u potpunosti to sanirano, biti će napravljeno po projektu i biti će sve uredno ono što sad izgleda ovako nepremostivo u konačnici će biti potpuno u redu i zadovoljiti znači sve ono što treba za sigurnost prometa i pristupa cestama, a sam projekt je radi toga i takvih nekih problema i preprojektiravan. I što se tiče atletske staze, znači, mislim to je poznato da naprosto na onom dijelu koja se ne koristi, to je onaj dio uz vanjski rub, raste znači trava pa mislim da Komunalni centar to svake godine i pošprica i kad dođe vrijeme i ove godine će se pošpricati i iščupat ono sve što se može i sanirati. Tako da je istina da smo uložili značajna sredstva, obnovili taj dio znači na taj način koji ste rekli, a također će se evo ga ono održavati u sklopu redovitog koje radi Komunalni centar će se sanirati vjerojatno i taj dio.

g. Krešimir Golubić – zahvaljujem, dobar dan, pozdravljam sve nazočne i slušatelje Obiteljskog radija Ivanić, imat ću evo tri pitanja. Prvo pitanje je, šta je sad zadnje vrijeme dosta aktualno, to je navodnjavanje poljoprivrednih površina. Znači sad zadnjih šest mjeseci u medijima su poznati jedan od dva projekta navodnjavanje poljoprivrednih površina iz naših rijeka. Znači, ako ste možda čuli u medijima, u tijeku je navodnjavanje, projekti navodnjavanje poljoprivrednih površina iz rijeke Drave, znači u općinama kod Virovitice, i koji su se pokazati jako, jako uspješni, jako, jako kvalitetni i pošto je ta rijeka Drava kao i rijeka Sava, to je nama kako se kaže Bog dao da koristimo, samo jedan kratki znači efekt koji se dobiva iz tog navodnjavanja po tom jednom talijanskom modelu to su znači modularne prijenosne pumpe sa velikim kolutovima, postiže se 30% veći prinos, a trošak navodnjavanja 85% sufinancira EU. Zanima me pošto smo prošli put na sjednici Gradskog vijeća usvojili znači Program poticanja poljoprivrede da li se može u taj Program poticanja staviti da se radi na tim fazama navodnjavanja poljoprivrednih površina iz naše rijeke Save po tom talijanskom modelu, pa ako netko treba još informacija ja ću biti na raspolaganju da znači dam gdje se može provjeriti i gdje se može otići vidjeti kako funkcionira. Drugo pitanje, evo kao za sve vijećnike, znači pošto je Gradsko vijeće znači zastupničko tijelo naših građana evo do sada nije se postavljalo puno pitanja o analizi zdravstvenog stanja građana Ivanić-Grada, Pa evo malo malo čujem neko od građana ili je obolio od bolesti najčešće naših bolesti srca i krvožilnog sustava, pa bolesti raka, raznih alergija i prije nekoliko mjeseci sam pokušao sa doktoricom Sandom Carević pokrenuti da se napravi neka analiza kakvo je to naše zdravstveno stanje naših građana Ivanić-Grada, koje su najčešće bolesti, u kojem dijelu grada se obolijeva od kakvih bolesti, da se ima barem neka analiza. Naišli smo, trebamo reći, na neku tipično hrvatske situacije, to je razlomljenost naših evidencija. U Zavodu za javno zdravstvo u Ivanić-Gradu ne možete dobiti te podatke nego ih trebate naravno istraživati iz sedam, osam izvora, pa ja mislim da bi bilo korisno da, pošto kao pojedinačne vijećnike kako se kaže ne shvaćaju uvijek ozbiljno, da Grad ima jednu inicijativu čisto zbog toga da se vidi kako taj zdravstveni sustav funkcionira, koji doduše je županijski zdravstveni sustav, ali u našem gradu da li su ti resursi dobro raspoređeni i da li su adekvatno usmjereni u onim potrebama znači od kojih građani imaju naviše poteškoća i od kojih bolesti najviše obolijevaju. Znači to je drugo pitanje, a treće pitanje zanima me pošto već evo više od godinu dana u Ivanić-Gradu djeluje ta gradska naša streljana, zanima me, pošto je to običaj u nekim razvijenijim zemljama kao što je i Švicarska, kao što je i Izrael, gdje građani redovito idu na korištenje streljane za razvoj nekih tih svojih sposobnosti, pa mene zanima da li je moguće da se građanima Ivanić-Grada omogući jedanput, dvaput godišnje korištenje te streljane tek u razvoju tih svojih sposobnosti kao što je to bilo, ne znam, prije ne znam, prije Domovinskog rata građani su redovito morali osvježavati te svoje neke sposobnosti, da se ne kaže znači iz vojne namjene, ali zanima me da li je to moguće i pogotovo da se stvori pogotovo simpatija radi takvih sportova. Hvala lijepo.

Gradonačelnik – zahvaljujem se na svim postavljenim pitanjima gospodinu Golubiću. Što se tiče navodnjavanja mogu reći da Grad je uključen u neke projekte, neke smo i financirali zajedno sa Zagrebačkom županijom. Ne znam sad stvarno detalje, ali Odjel za poljoprivredu će Vam evo pripremiti pisani odgovor pa ćete dobiti u kojoj fazi smo mi sa tim projektima navodnjavanja, do kud smo došli i na čemu radimo. Imamo, mislim, dva projekta, jedan ej na Posavini jedan je u ovom dijelu Opatinec, Tarno, znači uz autocestu. Što se tiče analize zdravstvenog stanja građana evo mogu se samo složiti sa Vama da Grad nema mogućnosti da samostalno provodi takav nekakav, znači takvu analizu i da je vjerojatno kao i ostale neke stvari to razlomljeno u više institucija tako da ne znam zapravo što bih Vam točno odgovorio na koji način napraviti analizu zdravstvenog stanja građana Ivanić-Grada, možemo ga prokomentirati i vidjeti koje su inicijative u tom smjeru da se ako postoji interes nešto proba napraviti, a što se tiče streljane znači ne znam sad da li ste mislili na ovu streljanu sa zračnom puškom koja je u vlasništvu Grada, mislim da nema nikakvih problema da se koristi ta streljana, ona je dana na upravljanje našem Streljačkom klubu i ovako i sada građani mogu doći tamo javiti se kod gospodina Duha i on će ima sve pokazati, uputiti ih i mogu se i uključiti rekreativno i na svaki drugi način rekao bih i u rad streljačkog kluba i koristiti tu streljanu za pucanje. Mislim da niti sada nije problem da tko želi može koristiti znači sam taj prostor naše streljane. Hvala.

Gđa. Mirna Češković – pozdravljam sve prisutne, evo nekoliko pitanja. U Breškoj Gredi u Gredskoj ulici postoji problem sa bankinama koje se za vrijeme lošeg vremena napune vodom pa nisu vidljive te postoji mogućnost oštećenja automobila pa me zanima da li je to već možda u planu sanacija tih bankina, ako nije molim da se to uvrsti u plan te da se sanira. Problem je i sa rupama na cesti u Zaklepici kada se ode gore između dva čardaka tamo se iz godine u godinu javljaju nove rupe. Možda je rješenje novi asfalt ne samo krpanje tih rupa pa eto molila bih isto sanaciju istog i da se vidi što je dugovječnije i isplativije. Treće, već sam nekoliko puta upozoravala na problem spaljivanja otpada na sajmu u Posavskim Bregima. Prošle godine ste mi obećali, bio je gospodin Pongrac i gospodin Cuvaj tamo sa mnom, da će se taj problem riješiti, međutim evo par dana prije Uskrsa se ponovno spaljivalo smeće. Svima nam je jasno da se tamo ne vozi samo otpadno granje kako se tvrdi jer crni dim koji je bio vidljiv nije samo od tog granja i ljudi vide što se tamo sve vozi, stanovnici Ulice Setinje su trpjeli nesnošljivi smrad, a i ne samo taj dan nego i nekoliko dana kasnije. Moram napomenuti kako nitko od mještana nije protiv toga da DVD dobije koju kunu od toga, dapače za to smo, ali ne na toj lokaciji u centru sela pa vas ponovo molim da dođete, da vidite, da potražite drugu lokaciju, a možda postoji neko drugo rješenje. Znam da u Ivaniću postoji firma koja radi pelete od otpadnog granja i sličnog otpada pa možda se to s njima može na neki drugi način riješiti. Gospodinu Cuvaju sam, znači kontaktirala sam ga taj dan, obavijestila sam ga o tom smradu, poslala slike i video pa eto zanima me da li postoji kakvo rješenje i da li se radi na tome. Hvala.

g. Mario M;ikulić – lijep pozdrav svima. Zahvaljujem kolegici vijećnici na postavljenim pitanjima. Bankine jesu uvrštene u plan sanacije bankina na nerazvrstanim cestama kako u Breškoj Gredi tako i u ostalima. Poslije 01. svibnja se kreće sa tom akcijom. Krpanje udarnih rupa, kao i svake godine imamo sa izvođačem, bilo tko da se javi, problema odnosno više se čak ni ne javljaju, jedva smo dobili ove godine PZC Bjelovar koji jer pobijedio jer je bio jedini kandidat, imam obećanje, znači putem e-maila, inzistirao sam na pismenom odgovoru jer smo i potpisali ugovor da će se krenuti odmah poslije 01. svibnja. Kako Zaklepica upoznat sam sa tim dijelom kao i sa svim nerazvrstanim cestama, tamo je doslovce rupa na rupi ono što ste Vi rekli malo prije i eto Grad će na kraju krajeva odnosno ured za komunalno gospodarstvo ocijeniti šta je isplativije, mi ćemo postupiti po nalogu s tim da ćemo ove rupe koje su sada sanirati definitivno u što je kraće mogućem roku, a što se tiče spaljivanja otpada ja ću reći ovu jednu stvar koju znam i koja je meni znači pri informaciji, radnicima Komunalnog centra je strogo zabranjeno nakon one jedne Vaše intervencije gdje je zamijećen jedan najlon i nekoliko onih lampaša, da niti pod koju cijenu tamo ne odlažu otpad biljni, sve odlažemo na otpad Tarno što nije biljnog podrijetla i za to plaćamo naravno kao i svi građani naknadu, kako održavamo groblja imamo prihod od godišnje grobne naknade pa ta sredstva također ulažemo i za uređenje groblja i sve ono što razvrstamo na javnim površinama, a nije biljnog porijekla odvozimo na odlagalište Tarno. Sve ostalo biljnog porijekla, znači granje, suhu travu i sve ostalo odlažemo na Posavskim Bregima na bivšu lokaciju stočnog sajma i vodimo brigu da se radi nekoliko manjih hrpa kako je to i propisano i pravilnicima koje sam dobio od g Ceranića i od našeg komunalnog redara te se mora ono spaljivati etapno u fazama pod ingerencijom Vatrogasne postrojbe ma koja ona bila i držat se pod nadzorom znači dok je sve izgoreno i prekontroliraju se. Sada da li ima dima ili nema, vjerujem da ga ima, to su mjeseci u kojima je ja mislim prema Pravilniku o komunalnom redu i dozvoljeno spaljivanje, a ovo da li oma crnog dima, da li je još nešto izgorjelo, postoje znači mi taj nadzor plaćamo, naši radnici su dobili jasne upute, da li je netko prošvercao, ubacio nekakvu gumu ispod da izgori, iz susjedstva iskreno to ne znam, ali ono što vidimo je biljnog podrijetla. Možda i gospodin Ceranić da se uključi kao vijećnik u raspravu jer meni je s ove pozicije vrlo nezgodno, to su ogromne hrpe koje smo dužni razdijeliti da bude više manjih požarišta da bude bolje pod kontrolom, a i gleda se da ruža vjetrova bude povoljna. U stalnom smo kontaktu, kad god se pali ako je preveliki vjetar ne palimo, ovisi koji vjetar puše, sada da li on u međuvremenu mijenja smjer. Ako je neka lokacija bolja, evo imamo tu i gradske službe i tu smo svi mi na raspolaganju, neka netko da prijedlog. Znači nama nije u interesu da to baš mora biti tamo, ali za sada nekakva druga lokacija nije niti predložena pa evo tu smo svi ajmo razmisliti. Hvala lijepo.

G. Željko Pobgrac – ja ću se malo referirati samo na ono o čemu smo razgovarali, da razmatrali smo još jednu lokaciju međutim ona je vrlo nezgodna, mogla bi se pretvoriti u novo malo Tarno zato što jednostavno je nemoguće to držati pod nadzorom. Sadašnja lokacija je ipak štićena, može se nad njom vršiti nadzor pa za sada kao takva i ostaje.

Gđa. Mirna Češković – zahvaljujem se na odgovorima. Nama je svima jasno da se to radi po propisima, da se pazi i tako dalje. Ono do čega smo zapravo došli, došli smo do toga da i oni nesavjesni građani kao što ste Vi rekli prošvercaju nešto jer vide da se vozi nešto pa zašto ne bih i ja. OK, to nije vaša greška, ali blizina vrtića je, blizina škole, to je centar sela pa možda ipak da razmotrite neku drugu lokaciju koja je van jer i ovo se pretvara sve više u Tarno bez obzira šta je kontrolirano i sve ostalo. Hvala.

g. Igor Cepetić – hvala, pozdravljam sve prisutne, imam par pitanja. Prvo pitanje je vezano za ovo naselje Alben, znači novi je vlasnik, ništa se ne događa, čak je bilo jedno vrijeme reklamirano da bi se to moglo realizirati preko onog POS programa pa me zanima da li će se tu nešto pokrenuti, da li postoje nekakve šanse, da li u stvari Grad ima kakvu informaciju vezano uza to. Drugo pitanje, vjerojatno će biti pisani odgovor jer ne može ga nitko iz glave trenutno izvući, ali tiče se legalizacije domova i objekata u vlasništvu Grada. U kojoj fazi i šta je od svega toga pokrenuta legalizacija i šta je legalizirano? Slijedeće, zeleni otok kod doma u Donjem Šarampovu, već je par puta podnošen zahtjev da se taj zeleni otok izmjesti baš kod Unije. S obzirom da je Unija zadužena za odvoz tih kontejnera, znači bez veze je da je tamo kod doma jer puno puta ljudi naprosto donesu smeće i naprosto ga ostave uz kontejner, da se to onda izmjesti baš kod Unije jer u principu oni su zaduženi za prikupljanje toga pa neka svbe3 bude kod njih. Sljedeće je vezano za javnu rasvjetu. Vidio sam da je popravljena, javna rasvjeta nije gorila na Savskoj ulici od groblja na Poljani do Fontane, ali ima dosta ovih novih lampi koje ne gore, pa recimo na križanju Majdekove i Cepetarske dvije lampe ne gore. Dosta njih žmiga, recimo na industrijskoj zoni tri u nizu žmigaju, spoj Žutičke i Kelšinove isto lampa žmiga, mislim to su nove lampe, da li postoji neki rok u kojem su oni dužni to otkloniti i da li je moguće taj rok malo, znači ako se postavi lampa i ako vidimo da ne radi da se malo ubrza zamjena tih lampi. I zadnje pitanje bi bilo, vidio sam da je predviđeno u rebalansu proračuna skidanje stavke vezano za nadzorne kamere, ali kad se bude radila neka nova mreža tih nadzornih kamera, kad se budu postavljale, zanima me da li je moguće postaviti jednu kod igrališta u Donjem Šarampovu. Stvar je u tome da bez obzira koliko mi s lancem i lokotom zaključavamo ona vrata, uvijek netko dođe, provali i onda tamo kao da voze reli po tom igralištu. Mislim, to je lijepa zelena površina, ali evo, na žalost, uništava se. I vezano za ove bankine evo prijedlog, ne znam, čak nije ni pitanje, da se nadovežem, ne znam da li su kontaktirani predsjednici ,jesnih odbora, ali to je samo prijedlog sad da kada se bude išlo navažati da se kontaktiraju predsjednici mjesnih odbora pa da oni daju svoje prijedloge gdje je možda najpotrebnije sanirati. Hvala.

Gradonačelnik – zahvaljujem se gospodinu Cepetiću na svim postavljenim pitanjima. Što se tiče naselja Alben znači to je privatna inicijativa, znači privatna investicija. Ono što mogu reći je da je vlasnik zajedno sa potencijalnim investitorom bio u Gradu pred nekih možda mjesec dana da su izložili svoj nekakav plan i obavijestili nas da su u nekakvim završnim fazama zatvaranja financijske konstrukcije i u tom kontekstu ih je zanimalo što isto Grad ima namjeru vezano uz to da je tamo u projektu i mislim 300 m² dječjeg vrtića i još eventualno nekakve poticajne mjere oko toga i razgovarali smo, očekujem evo da u tom nekakvom roku vidimo da li su oni uspjeli zatvoriti tu investiciju ili nisu, a po evo njihovim riječima koje ja samo mogu prenesti je da su oni u završnoj fazi zatvaranja te financijske konstrukcije i da oni vjeruju da će i do te investicije i završetka započetoga i doći, i uz neke probleme koje smo naravno diskutirali da u jednom dijelu tih cesta, ulica koje su povučene nema infrastrukture, da treba dio cesta znači još nedostaje u projektnim nekakvim oblicima, da nema plinske mreže na jednom dijelu, znači razgovarali smo o nizu tih nekakvih problema i ja sam u ime Grada rekao da ćemo mi naravno učiniti sve da ono što je do Grada se odradi ako znači ta investicija doživi svjetlo dana, nadam se da hoće. Što se tiče drugog pitanja evo i sami ste rekli da ćete dobiti odgovor u pisanom obliku. Zeleni otoci su evo nešto što je u ingerenciji i Grada, ali i ingerenciji Ivakopa, mi nastojimo rješavati to i sa tvrtkom koja ih odvozi znači te kontejnere. Što se tiče, to sew možemo povezati i na ovu Vašu opasku vezanu za video nadzor, znači mi ćemo postaviti slijedećih mjesec dana, mislim da smo već u postupku, kamere koje će pokriti većinu tih spornih otoka od onih u Graberju pa na dalje, između ostalog mislim da je i taj, kako bismo te nesavjesne građane na neki način prisilili na to da više ne rade to što rade, a nemamo mi sad milijon lokacija na kojima bi mogli to stavljati ili dislocirati, ali ako imate prijedlog evo Vi ste u Mjesnom odboru, za vaš Mjesni odbor gdje biste ih postavili dostavite nam U Grad pa ćemo se evo pozvati na odluku Mjesnog odbora i premjestiti ako je to neka dobra lokacija ja Vas pozivam da ju Vi date. Što se tiče javne rasvjete postoje problemi naravno, spomenuli ste treperenje na zaobilaznici. Znači jedan dio mreže uopće nije spojen na grad nego je spojen izgleda na INU i na njihov krug, sad se to znači sanira. Neke lampe ne rade, znači mi smo pitali, znači rekli su nam da određeni postotak, ne znam sad koliko je to, 1%, 2% lampi ne radi i da će one biti zamijenjene. Na tu količinu lampi uvijek je jedan dio koje su nekakav škart, koje ne rade, koje će se u tijeku zamijeniti i opet apeliram na to da se prijave sve eventualno takove lokacije isto, a mislim da ih i komunalni redar već ima zapisano i da će se to odrađivati. Što se tiče video kamera mislim da ne bi trebale biti maknute, vjerojatno su premještene na neko drugo mjesto u proračunu, u neku drugu stavku, ali znači priča je, već sam rekao, video nadzora i pojačavanja ostaje.

g. Krešimir Malec – dobar dan gospodine predsjedniče, potpredsjednici, kolegice i kolege sve vas lijepo pozdravljam. Pitanja za gradonačelnika, prvo samo malo digresija na ove lampe, ja sam pred dvije sjednice Gradskog vijeća upravo evo kolega Cepetić koji je spomenuo ovu ulicu, križanje, dvije lampe znači više od dva mjeseca treperi, znači nije nešto što će se sad promijeniti nego to već sad traje poprilično vremena, new, pa oni koji nam to rade apsolutno nisu tu evo odreagirali ili nisu bili upućeni da bi to trebalo promijeniti. Prvo pitanje vezano je za cestovne otoke ili kako su već stručni nazivi, zeleni otoci, ti cestovni otoci imamo par krasno uređenih, ali isto tako imamo par otoka koji nisu ni taknuti. Jedan je u novoj zoni 6, pa evo predlažem da se on isto tako adekvatno uredi hortikulturalno, isto tako na Etanskoj cesti onaj zeleni otok koji evo zbilja je neadekvatan s obzirom da su i jedan i drugi na ulazu u grad, odnosno evo predstavljaju nekakvu vizuru grada pa predlažem da se to, s obzirom da nam je došlo proljeće, da se sad to u ovome postupku uređenja da se i to uzme u obzir. Drugo pitanje je vezano isto tako za održavanje zelenih površina, evo građani naši imaju utisak da se periferija zapostavlja, da se isključivo, odnosno jako dobro pazi za uređenje centra grada dok ova okolna mjesta, konkretno dječje igralište u Barilićevoj ulici na Jalševcu nije pokošeno, neredovito se kosi, znači to je evo prigovor građana pa isto tako lijepo molim da se poveća broj košnji tamo,a li isto tako da se i ta prva košnja odradi šta je moguće prije. Treće pitanje vezano je za novu ulicu Sjepana Grgca, znači ova tu koja evo spaja nam Ulicu 65. Bataljuna sa stambenim naseljem Žeravinec, nova ulica, nogostup, bez javne rasvjete, znači evo u postupku proširenja, ne znam sad u proračunu da li imamo osigurana sredstva, ali da je neprimjereno, nova ulica sa nogostupom da nemamo tamo ulične rasvjete, pa evo isto tako predlažem da u mreži proširenja da ona bude prioritet.

Gradonačelnik – ja se zahvaljujem evo gospodinu Malcu na svim postavljenim pitanjima. Što se tiče zelenih otoka, zelenih površina, dječjih igrališta, košnje, znači tu može još direktor Komunalnog centra nešto reći. Ja znam da postoje znači ti nekakvi njihovi planovi u kojem vremenu kose i sigurno da ima određenih problema, da se veća pažnja posvećuje centru nego periferiji, ali se opet i slažem da mora i to biti u određenim razmacima koji će osiguravati rekao bih urednost tih površina. Znam iz razgovora, iz kolegija, da je i određeni dio dječjih sprava dječjih igrališta u fazi remonta, mislim da baš i na tom igralištu da se popravljaju još neke sprave, tako da evo vjerujem da će to i biti. Što se tiče evo samih lampi, to još jedanput, kako bih rekao fokusirani smo sad na javnu rasvjetu i svaku lampu vidimo i ja vidim osobno svaku koja ne svijetli, odmah mi blica u glavi da su sad sve promijenjene i da sad to ne svijetli. Opet još jedanput kažem da će se to u toku rješavati, imamo na neki način kroz ovaj sad sustav tog javnog privatnog partnerstva, zapravo imamo znači poduzeće koje je preuzelo obavezu da to radi i da to mijenja i nadam se da će se to evo u nekakvom roku sve posložiti. A što se tiče ove nove ulice koju ste spomenuli to sam već i u prijašnjem odgovoru, ne znam više kome sam odgovarao, rekao da vezano za to naselje Alben također da naprosto postoje te nekakve ulice, jedna od tih je upravo ta koja je isprojektirana tada bez ikakve infrastrukture i ona je napravljena bez infrastrukture, a mislim da je to bilo odmah nekako na smjeni onih mandata, bila je građevinska dozvola, ona se je napravila, uredila, ali zapravo infrastrukture nije bilo. Prihvaćam znači upravo to što ste rekli da uz tu ulicu je nužno, to je zapravo jedna od ulica uz koju je nužno napraviti infrastrukture jer nedostaje i za neke ostale stvari s obzirom da se s desne strane nalaze upravo te neke parcele koje su vezane uz to naselje i koje potencijalno nekakva građevinska područja. Prihvaćam i to kao jednu inicijativu.

g. Stjepan Klak – pozdrav svima kao i slušateljima Radio Ivanića. Pred nekoliko sjednica Gradskog vijeća gradonačelnik Grada je najavio revitalizaciju starog grada Ivanića, odnosno revitalizaciju kuća koje su u privatnom vlasništvu. S obzirom da znam da već neko vrijeme radite na tome, dokle se s tim došlo, ima li kakvih tu problema s obzirom da su kuće u privatnom vlasništvu. Drugo pitanje, zanima me mi smo evo pred čini mi se na pretprošloj sjednici Gradskog vijeća donesli odluku o zaduženju Grada za nekakvih 700.000,00 kn, da li je taj kredit realiziran i u kojoj je to fazi. Radi se zapravo o sufinanciranju vatrogasne, to je zapravo dio projekta jel, financiranje zgrade vatrogasne i Crveni križ. U Deanovcu uz željezničku stanicu nalazi se jadna velika graba koja je napunjena vodom i putnicima stvara poznate probleme ili određene probleme, kako hoćete, navodno sam čuo da su neki obaviješteni o tom problemu, kao zamjenik gradonačelnika, pa s obzirom da ništa nije poduzeto pitam zašto nije i da li mislite evo nešto poduzeti, evo ja vas napominjem da evo postoje tu znatni problemi. I još jedno pitanje, s obzirom da smo donesli Program vezan za poljoprivredu, u kojoj je fazi, koji programi trenutno se realizirali, možete mi gradonačelniče evo reći koji su. Hvala.

Gradonačelnik – zahvaljujem se gospodinu Klaku na svim postavljenim pitanjima, što se tiče revitalizacije kuća u privatnom vlasništvu u starogradskoj jezgri mislim da evo to može biti jedna od posebnih tema na Gradskom vijeću, evo čak ćemo i predložiti da se o tome na neki način izvijesti Gradsko vijeće i građani. Ono što znate i sami znači imamo dojam mi u Gradu da je zapravo cijela starogradska jezgra zablokirana na neki način ovim mjerama zaštite koje su prisutne od strane Ministarstva kulture i Konzervatorskog odjela. Mi smo nekoliko objekata koje smo usuglasili sa njima u prvoj fazi znači prije godinu dana izvršili projektiranje, dobili sufinanciranje, završili određeni dio projektne dokumentacije za određene objekte te smo nakon toga za te određene objekte sad trebali doći u fazu realizacije po programu također tog Ministarstva i samih konzervatora. Na žalost evo mogu reći da su u Grad čak i došli mislim ugovori prošli tjedan ili prije par dana, iznose koje smo dobili kao sufinanciranje Ministarstva kulture moram reći da su poprilično smiješni. Znači, konkretno za neki objekt, za jedan znam evo točno, ne znam za ostala dva, koja je njihova procjena da po tim njihovim regulama i svima ostalima što treba zadovoljiti da bi se isfinanciralo košta znači renoviranje takvog jednog objekta 800.000,00 kn, a Ministarstvo kulture će sufinancirati to sa 70.000,00 kn. Znači omjer između Grada i Ministarstva je 90 naprama 10 i moram reći da smo mi vrlo blizu toga da zapravo odustanemo od tih projekata i da ne potpišemo te ugovore i zato je možda stvarno i dobro da ste postavili to pitanje i predlažem da jedna od točaka na slijedećem Gradskom vijeću bude i taj izvještaj da se točno vidi o čemu se to radi pa možemo odlučiti. Što se tiče nekih objekata koje smo evo donesli odluke o otkupu kao važne i tako znači vezano uz to, to je još u momentalno mislim sama procjena koja je rađena po kojoj bi se trebalo krenuti u otkup je sada na reviziji u Županiji, po novom tom Zakonu sada još i Županija mora dati pozitivno mišljenje na procijenjene vrijednosti, a znači u nekim objektima ćemo možda i naći evo nekakvo zajedničko, zajednički jezik. Znači da konstatiram, prvi dio priče mislim da smo dobro odradili, a u ovom drugom dijelu priče u kojem sad bi trebali neki od tih objekata ući u rekonstrukciju, smatram da su iznosi koje nam je Ministarstvo dalo, a koje ej sve te mjere i sve te zahtjeve nametnulo, da su smiješno mali i da zapravo je to preveliki dio kolača koji bi Grad trebao uložiti u takve objekte i da se bojim da će to za nas biti neisplativo. Što se tiče kreditnog zaduženja mogu reći samo da je ono u postupku, to je onaj posljednji kredit koji je od 0,25% koji smo uputili znači i predali zahtjev, radi se o sredstvima koja su strogo namjenska upravo za energetsku obnovu zgrada i to je u nekakvom postupku koji se nadam evo da ćemo uspješno riješiti. Za grabu u Deanovcu to evo moram vidjeti sa komunalnim redarstvom o čemu se tu radi konkretno, i ovo ćemo Vam odgovoriti pismeno, ali znam da nakon što smo mi donesli Plan, da on mora ići još na reviziju u Ministarstvo, da je poslan u Ministarstvo, znači ono mora dati pozitivno mišljenje na taj program da bismo ga mi mogli primijeniti, prema tome mislim da je on još u Ministarstvu i da se još nije vratio, ali možemo još to provjeriti pa ću vidjeti točno.

**1. TOČKA**

Gđa. Senka Kušar Bisić – lijepi pozdrav svima prisutnima. Ja sam zapravo i na prošloj sjednici kada sam tražila vašu suglasnost za Pravilnik o provedi postupka jednostavne nabave naglasila da se ozbiljno prihvaćamo posla i ova sad odluka o odabiru ponude govori tome u prilog. Naime, 12. travnja išao je poziv za dostavu ponude za predmet nabave nove opreme polica za novouređeni prostor Gradske knjižnice Ivanić-Grad. Kao što znate radovi su u tijeku, to jest pri kraju su i slijedi upravo opremanje. Što se tiče neke tehničke specifikacije procijenjena vrijednost nabave je 115.000,00 kn bez PDV-a i sukladno zakonskoj proceduri objavili smo ovaj poziv na našim web stranicama, poslali smo poziv za dostavu ponude na tri gospodarska subjekta, ali isto tako ja moram naglasiti da smo posljednjih nekoliko mjeseci još krajem prošle godine u ozbiljnim kontaktima, sastancima, dogovorima sa više gospodarskih subjekata, razmatrali smo razne ponude, hodali sa metrom po knjižnici i evo ovo je sad to finale što se tiče opreme. Na poziv za dostavu ponuda pristigle su tri ponude, najpovoljnija je bila ona Primat logistike d.o.o. iz Hrvatskog Leskovca. Radi se o firmi koja ima itekakva iskustva što se tiče konkretno opremanja knjižnica iako opremaju i razne druge prostore tako da mislim da mogu potvrditi da zasigurno će biti dobar odabir i kvalitetno obavljen posao.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o davanju prethodne suglasnosti na Odluku o odabiru ponude Gradske knjižnice Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**2. TOČKA**

Gđa. Sandra Abramović – sve vas lijepo pozdravljam. Pred vama je prijedlog Odluke koju se predlaže usvojiti kako bi se krenulo korak dalje prema realizaciji novoga groblja u Ivanić-Gradu kojim je planirano zadovoljenje potreba ukopa u narednih sto godina sukladno Pravilniku o grobljima i Zakonu o grobljima. Sama lokacija novog groblja određena je u Prostornom planu uređenja grada Ivanić-Grada. Nakon usvajanja i nakon donošenja Prostornog plana izrađene su odgovarajuće stručne tehničke podloge koje su neophodne za izradu ovog urbanističkog plana, također provedeni su svi postupci sukladno Zakonu o zaštiti okoliša i Zakonu o zaštiti prirode koji prethode početku postupka izrade ovoga Plana i sada su stvoreni svi preduvjeti za pokretanje postupka izrade urbanističkog plana kojim će se propisati uvjeti provedbe svih zahvata u prostoru unutar obuhvata Plana.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojena

**ODLUKA**

**o izradi Urbanističkog plana uređenja UPU-3 novo groblje Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**3. TOČKA**

Gđa. Sandra Abramović - pred vama je još jedan prijedlog Odluke koja se također predlaže usvojiti kako bi se stvorili preduvjeti za realizaciju većih poduzetničkih investicija na području obuhvata plana koji zahtijevaju veće slobodne površine za svoje investicije. Također, kroz izradu ovoga Plana će se prema potrebi izvršiti usklađenje u određenim dijelovima sa Prostornim planom uređenja grada Ivanić-Grada te ostale manje intervencije prema potrebi. Ovoj Odluci također su prethodili postupci koji su provedeni sukladno Zakonu o zaštiti okoliša i Zakonu o zaštiti prirode te su stvoreni preduvjeti za početak izrade ovih izmjena i dopuna Plana.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o izradi II. izmjena i dopuna urbanističkog plana uređenja UPU-6 zona gospodarske namjene na području Ivanić-Grad i Caginec**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**4. TOČKA**

Gđa. Tihana Vuković Počuč – pozdravljam sve prisutne. Prijedlog Odluke koji je pred vama odnosi se na dvije još preostale raspoložive parcele u vlasništvu Grada u poduzetničkoj zoni Sjever-Zoni 6. Prva od tih parcela je parcela koju je bilo kupilo na jednom od prošlih natječaja trgovačko društvo Paulić trgovina, oni su od projekta odustali i Grad je zaključio ugovor kojim je zemljište vratio nazad, iskoristio pravo prvokupa tako da predmetnu parcelu zbog nerealizacije gospodarskog programa i neispunjenja uvjeta propisanih tadašnjim natječajem stavljamo nazad u natječaj. Iduća parcela je parcela koja je još ostala obzirom nije prodana u prethodnom nadmetanju tako da natječaj je otvoren do popune.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o raspisivanju natječaja za prodaju zemljišta u Poduzetničkoj zoni Ivanić-Grad Sjever –**

**Zoni 6 radi izgradnje gospodarskih objekata**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

g. Milivoj Maršić – lijepi pozdrav svima. U Narodnim novinama br. 16. od 15.02.2019. godine objavljen je Zakon o ublažavanju i uklanjanju posljedica prirodnih nepogoda. Tim Zakonom je predviđeno da predstavničko tijelo jedinice lokalne samouprave je dužno donijeti Plan djelovanja radi određenja mjera i postupanja djelomične sanacije štete od prirodnih nepogoda. Inače, znači samim ovim Planom se utvrđuje popis mjera i postupanje u slučaju nastajanja prirodne nepogode na području Ivanić-Grada, a prirodnom nepogodom u smislu ovog Plana odnosno Zakona smatraju se izvanredne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koji prekidaju normalno odvijanje života, uzrokuju žrtve, štete na imovini ili njezin gubitak, te štetu na javnoj infrastrukturi ili okolišu. Dakle, prirodnim nepogodama smatraju se njih ukupno 11 - potres, olujni i orkanski vjetar, požar, poplava, suša, tuča, kiša koja se smrzava u dodiru s podlogom, mraz, izvanredno velika visina snijega, snježni nanos i lavina, nagomilavanje leda na vodotocima, klizanje, tečenje, odronjavanje, prevrtanje zemljišta i druge pojave takvog opsega. Prirodna nepogoda može se proglasiti ako je vrijednost ukupne izravne štete najmanje 20% vrijednosti izvornih prihoda JLS za prethodnu godinu ili ako je prirod, odnosno rod umanjen 30% prethodnog trogodišnjeg prosjeka ili na području jedinice lokalne samouprave je nepogoda umanjila vrijednost imovine najmanje30%. Štete od prirodnih nepogoda procjenjuju se na građevinama, infrastrukturi, opremi, zemljištu, višegodišnjim nasadima, šumama, stoci, obrtnim sredstvima u poljoprivredi te ostala sredstva i dobra. Odluku o proglašenju prirodne nepogode na prijedlog Gradonačelnika donosi Župan, a poslove u vezi s procjenom štete i dodjele sredstava pomoći za ublažavanje i djelovanje uklanjanja posljedica prirodnih nepogoda obavlja Povjerenstvo za procjenu šteta od prirodnih nepogoda koje imenuje ovo Gradsko vijeće. Inače, samo da spomenem, na našem području ovaj Plan posebno obraća pažnju pošto najčešće prirodne nepogode to su suša, tuča i mraz koji se pojavljuju, koji su predmet tog Plana.

g. Krešimir Golubić – zahvaljujem na danoj riječi. Htio bih pitati gospodina Maršića da li postoje neke procjene dosadašnjih iskustava, pogotovo recimo mi imamo prilike informirat se o prirodnim nepogodama na primjer kod snijega, na primjer kao Grad Delnice, njima je ta prirodna nepogoda 50% proračuna gotovo da im je uzela šta se tiče sanacije tih šteta. Pa zanima me iskustava kod tih gradova kod kojih je proglašena prirodna nepogoda kako su oni sufinancirali ovaj dio koji nisu mogli znači iz vlastitih sredstava pokriti, da li se to potiče šta je sada promovira osiguranje usjeva, znači sufinanciranje osiguranja usjeva da poljoprivrednik plati znači samo jednu petinu police osiguranja, znači kako se to do sada rješavalo, jer ako se samo donese plan koji bude sam za sebe mislim da to nije dovoljno dobro nego da se stvarno zna kako se može djelovati ako se taj plan ne može ostvariti. Hvala lijepo.

g. Milivoj Maršić – ne znam za iskustva drugih gradova, međutim mi smo imali, ne baš svake godine, ali imali smo prošle godine isto elementarnu nepogodu, proglasio je Župan, i nekih 600.000,00 kn je dobiveno od države koja je to dala i to smo sanirali onim građanima, prije svega poljoprivrednicima koji su prijavili štete, Povjerenstvo je to obradilo, vještak je procijenio štetu, mislim da se radilo o tuči. Uglavnom evo prošle godine je to, isto tako godinu dana prije, uglavnom to je to što sam rekao suša, tuča, mraz, to su te prirodne nepogode, a snijega i ovih drugih stvari, poplava na sreću nema i tako. Uglavnom kad se pojavi mi djelujemo i sredstva se za to dobe, sad tko dobije o tom po tom.

g. Stjepan Klak - evo ono što najviše pogađa naše poljoprivrednike su elementarna nepogoda suša, tuča i mraz, a ono što tih tri nepogode može pogoditi čitavo stanovništvo grada Ivanića je nešto što prijeti to je tuča. Naime, ovih dana je ukinuta protugradna obrana raketama na području Republike Hrvatske i mogu reći da sam s time jako zabrinut jer ne samo da tuča prijeti poljoprivrednim nasadima koji su najizloženiji nego prijeti i automobilima na otvorenom, prijeti krovovima kuća prijeti svima. Upravo ovi prostori su bili poznati po učinkovitoj obrani od tuče upravo raketama još od početka 70-tih godina koje su na snazi i koje je funkcioniralo. Znači preventivno djelovanje, ovdje piše, je mrežama, mrežama se može pokriti prije svega višegodišnji nasadi, a nikakve ne ratarske kulture, tako da mi ovdje imamo tek možda ispod manje od 1% takvih površina, a drugo osiguranjem se je dodatna jedna mjera, znam da je ova tekst copy paste, ali netko ga je pisao a nije bio dovoljno upoznat i nije dovoljno stručan da neka saznanja ima, želim reći da mjera osiguranja može pokriti dio štete, ali ne može pokriti cijelu. Ispričat ću vam jednu stvar, stočari proizvode hranu ne da bi dobili štetu od elementarne nepogode suša nego da bi prehranili svoju stoku, hranu koju proizvode. U slučaju štete i na toj proizvodnji hrane, koju koriste za stočarstvo, oni moraju prodati matična stada jer nemaju hrani s čime to prehraniti. Oni ne mogu hraniti novcima. Postoji u Francuskoj jedna regija poznata po vinarstvu koja ima protugradnu obranu raketama, pa čak i avionima, gdje su rekli da njima novci ne znače ništa jer gube kupce, gube svoj položaj na tržištu. Tako da je ta mjera znatno teža i veća nego ona koja je izravna šteta, govorim o jednoj neizravnoj šteti. Znam da Grad ovdje ne može kupiti ništa ili malo i skromno, ali ta mjera preventivna bi također trebala biti obrana od tuče raketama i koju smo imali jednu tu tradiciju, evo u ovih od novije Hrvatske države maltene je učinkovitost toga je nekome smetala i maltene stalno se rušilo organizaciju i učinkovitost tog sustava. Ja o tome znam sve, mogao bi o tome danima pričati ovdje vama samo je kratko, znači preventivno djelovanje bi trebalo biti protugradna obrana raketama koje bi unosile jedan mir, jedno samopouzdanje u proizvodnji hrane. Na žalost evo toga ovdje nema, ali bi možda mogao uputiti jedno nezadovoljstvo tim stanjem i zabrinutost za stanovništvo i tu elementarnu nepogodu koja prijeti, koja evo će prijetiti. Evo pred par dana smo imali već tuču u Dubrovčaku, tamo sam bio pa sam vidio, sva sreća da su bila mala zrnca, ali evo s obzirom na prijašnje godine sumnjam da neće nekoliko puta pogoditi velike granule tuče, mogu slomiti automobile, možda je to netko od vas vidio, znači limove, ali ne samo nego i krovove kuća i sve ostalo. Znači šteta može biti abnormalna, to neće sigurno moći pokriti nikakvo osiguravajuće društvo, ali evo to je nešto, jedna elementarna nepogoda koja prijeti svima nama, a koja nije adekvatno riješena na jedan način na koji bi trebala biti.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 14 glasova za i 1 glasom suzdržan usvojena

**PLAN**

**djelovanja u području prirodnih nepogoda za Ivanić-Grad**

Plan prileži zapisniku i čini njegov sastavni dio.

Napomena: Plan je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**6. TOČKA**

Predsjednik Gradskog vijeća – konstatiram da je predlagatelj podnio amandman na Odluku pa se smatra sastavnim dijelom ove Odluke i o njemu se posebno ne glasuje.

g. Milivoj Maršić – poduzetničke zone su posebno planirani prostor unutar obuhvata dokumenata prostornog uređenja čijim se osnivanjem i izgradnjom, želi potaknuti gospodarski rast. Ovom odlukom poduzetničke zone na području Grada Ivanića definiraju se u skladu sa Zakonom o unapređenju poduzetničke infrastrukture te su u Odluci navedene katastarske čestice koje ulaze u poduzetničku zonu Sjever – zona 6 i poduzetničku zonu Jug ili zona 3, kao i ukupne površine tih dviju zona. Podatak o ukupnoj površini poduzetničkih zona kao i popis svih katastarskih čestica potreban je radi upisa u jedinstveni registar poduzetničke infrastrukture koju vodi Ministarstvo gospodarstva, poduzetništva i obrta. Ovom Odlukom stavlja se van snage Odluka o osnivanju poduzetničkih zona na području Grada Ivanić-Grada iz 2015. godine, 2006. I kasnije izmjenama i dopunama 2015. godine, dakle ovom Odlukom se ukida poduzetnička zona Istok ili zona 5, te se mijenja obuhvat kao što sam rekao zone 3 i zone 6. Zona 5 je ukinuta s obzirom da je u velikoj neizgrađena, odnosno u periodu od osnivanja te zone nije bilo poduzetničkog interesa niti realizacije poduzetničkih investicija. Također veliki dio obuhvata te zone su zemljišta stambene namjene čime se gubi svrha poticajne poduzetničke aktivnosti. Velike raspoložive neaktivne površine poduzetničkih zona, koje smo imali po prijašnjoj Odluci, utiču na neostvarivanje mogućih zakonskih potpora od strane RH jedinicama lokalne samouprave. Dakle, slijedom svega predlažemo da se ta Odluka usvoji.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 15 glasova za jednoglasno usvojena

**ODLUKA**

**o osnivanju poduzetničkih zona na području Grada Ivanić-Grada**

Odluka prileži zapisniku i čini njegov sastavni dio.

Napomena: Predlagatelj je predložio amandman na konačni tekst Odluke i čini njezin sastavni dio. Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**7. TOČKA**

g. Milivoj Maršić – u materijalima ste dobili dosta opsežno obrazloženo i sa puno podataka taj izvještaj, ja ću samo neke bitne stvari napomenuti pa kasnije se može u raspravi dopuniti. Sam godišnji izvještaj je zakonski definiran i sadrži tri dijela: opći dio, posebni dio i završni dio. U općem dijelu imamo račun prihoda i rashoda i račun financiranja. U posebnom dijelu su prikazani izvršenje po organizacijskoj klasifikaciji i izvršenje po programskoj klasifikaciji, a u završnom dijelu su izvještaj o zaduživanju, korisničko proračunske zalihe, izvještaj o danim jamstvima, stanje nenaplaćenih potraživanja, stanje nepodmirenih obaveza i stanje potencijalnih obaveza po sudskim postupcima.. Dakle, to je sadržaj koji je zakonski definiran unazad dvije godine, dosta opsežan, na nekih desetak tabela tako da je teško to možda i pratiti, a što se tiče samog izvršenja par bitnih samo brojki da spomenem – znači ostvareni su 2018. godine ukupni prihodi od 73.918.900,00 kn ili 9% više nego 2017.godine i 81% od plana. Ostvareni su rashodi od 74.676.254,00 kn, 13% više nego 2017. i 84% od plana. Kad se minus i rashodi zbroje ostvaren je minus prihoda nad rashodima za 2018. godinu 757.42,00 kn, kad se tome pribroji i minus koji je prenesen iz prethodne godine od 1.790.224,00 kn imamo ukupno ta vrijednost je 2.547.648,00 kn. On će biti kasnije u slijedećoj točci obrazložen. Što se tiče prihoda, četiri vrste prihoda čine nekih 73% ukupnih prihoda, a to su porez i prirez ostvareni u iznos 26.021.040,00 kn ili 12% više nego 2017. i 94% od plana, zatim rudna renta 10.780.907,00 kn, 38% više nego 2017. i 95% od plana, kapitalne potpore 8.273.151,00 kn ili 130% više nego 2017., ali 40% od plana. Zatim komunalna naknada od 8.972.154,00 kn i 132% više nego 2017. godine i 88% od plana. Dakle, vidljivo jer da su sva ta četiri najveća prihoda ostvarena puno više nego prethodne godine, znači da imamo porast prihoda što je mislim pozitivna tendencija. Što se tiče rashoda, o njima da sada puno ne nabrajam, ima puno tih vrsta rashoda tako da o njima možemo možda u raspravi.

g. Krešimir Golubić – zahvaljujem na danoj riječi, imam pitanje, znači što se tiče četiri vrste prihoda to je pozitivno da se one kreću u znači smjeru povećanja, a pogotovo ovaj prihod od poreza i prireza. Samo bih podsjetio, znači taj prihod od poreza i prireza znači to je porez i prirez od naših građana grada Ivanić-Grada koji zapravo njihovi poslodavci u njihovo ime uplaćuju u državni proračun. Znači taj rast poreza i prireza ja mislim da on, kao jedna opservacija, treba biti cilj što više imat udio poreza i prireza u prihodima gradskog proračuna. Recimo jedna Sveta Nedelja, što sam već spomenuo prije nekoliko sjednica Gradskog vijeća, ima tri puta veći udio prihoda od poreza i prireza znači svojih vlastitih građana u svom proračunu nego što ima Grad Ivanić-Grad, a pokazatelj toga je zapravo dinamike i živosti toga Grada i dinamike njegovog gospodarstva. I samo me zanima, ako se može dobiti podatak, taj rast poreza i prireza da li, to sam već pitao prije, da li je to rezultat zapošljavanja naših građana grada Ivanića dodatnog zapošljavanja negdje recimo u Zagrebu i tako dalje ili je to rezultat možda povećanih plaća postojećih građana. Ako se to može dobiti to bi bila jako kvalitetna informacija. Hvala lijepo.

Predsjednik Gradskog vijeća – evo pokušat ćemo provjeriti pa na slijedećoj sjednici ćete dobiti u pisanom obliku.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 13 glasova za i 1 glasom suzdržan usvojen

**ZAKLJUČAK**

**o primanju na znanje Godišnjeg izvještaja o izvršenju Proračuna Grada Ivanić-Grada**

**za 2018. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**8. TOČKA**

Na prijedlog predsjednika Gradskog vijeća Grada Ivanić-Grada sa trinaest glasova za i jednim glasom protiv prihvaćen je prijedlog da se objedini rasprava i glasovanje po svim podtočkama predmetne točke.

g. Milivoj Maršić – razlozi za I. izmjene proračuna grada ima ih nekoliko, a najvažnija su tri koja ću spomenuti, to je usklađenje pojedinih vrsta prihoda sa mogućnošću realnog ostvarenja za 2019. godinu, zatim pod dva je procjena naravno te mogućnosti iz ove sadašnje perspektive, zatim nove vrste prihoda i rashoda zbog prijave na natječaj Ministarstava i smanjenje rashoda radi uravnoteženja proračuna zbog pokrića prenesenog manjka iz 2018. godine u iznosu od 2.547.648,00 kn. Najveće izmjene su prije svega u tri, četiri grupe prihoda. Prvo povećali smo na prihodima prihode od poreza na dohodak za 965.000,00, zatim kapitalne pomoći smo povećali ukupno 2.052.000,00, naravno neke smo smanjili, neke smo povećali ovisno o procjeni situacija sa natječaja na koje smo se javili i na koje se imamo namjere javiti, koji se najavljuju. Zatim, povećan je prihod od kredita ukupno 8.022.000,00 kn kojim će se realizirati programi građenja objekata i uređaja na komunalnoj infrastrukturi, a smanjen je prihod Pučkog otvorenog učilišta za 1.000.000,00 kn jer nisu dobili kapitalne potpore za koje su se prijavili za ovu godinu. Promjena na rashodima isto onoliko koliko smo na kapitalnim potporama u prihodima povećali prihode toliko smo povećali naravno i rashode i isto tako na rashodima građenja objekata komunalne infrastrukture za iznos kredita je povećan rashod. Projekti, da ih sad sve ne čitam, su navedeni u materijalima, a biti će kasnije u drugoj točci obrazloženi uz taj kredit.

Prije pristupanja glasovanju utvrđeno je kako je na sjednici Gradskog vijeća prisutno 14 vijećnika.

Provedenim glasovanjem konstatirano je kako je sa 11 glasova za i 3 glasa suzdržan usvojena

1. **Odluka o I. izmjenama i dopunama Proračuna Grada Ivanić-Grada za 2019. godinu**
2. **I. izmjene Plana razvojnih programa za 2019. godinu**
3. **I. izmjene Odluke o izvršavanju Proračuna Grada Ivanić-Grada za 2019. godinu**
4. **I. izmjene i dopune Programa održavanja komunalne infrastrukture za 2019. godinu**
5. **I. izmjene i dopune Programa građenja objekata i uređaja komunalne infrastrukture za 2019. godinu**
6. **I. izmjene i dopune Programa javnih potreba u visokom obrazovanju Grada Ivanić-Grada za 2019. godinu**
7. **I. izmjene i dopune Odluke o raspodjeli sredstava za poslove vatrogastva Grada Ivanić-Grada za 2019. godinu**
8. **I. izmjene i dopune Programa javnih potreba u području predškolskog odgoja i obrazovanja te skrbi djece rane i predškolske dobi Grada Ivanić-Grada za 2019. godinu**
9. **I. izmjene i dopune Programa javnih potreba u kulturi na području Grada Ivanić-Grada u 2019. godini**

Odluke prileže zapisniku i čine njegov sastavni dio.

Napomena: Odluke su u istovjetnom tekstu usvojene na sjednici Gradskog vijeća, a vijećnicima su dostavljene u materijalima za sjednicu Gradskog vijeća.

**9. TOČKA**

g. Milivoj Maršić – ovom Odlukom o kreditnom zaduženju definira se slijedeće: odobrava se dugoročno zaduženje Grada Ivanić-Grada putem kredita Hrvatske banke za obnovu i razvitak u iznosu od 8.330.000,00 kuna s PDV-om za projekte izgradnje slijedećih objekata te uređenja komunalne infrastrukture putem Programa Infrastruktura u okviru Hrvatske banke za obnovu i razvoj – izgradnja modularnog drvno-tehnološkog poduzetničkog inkubatora u Ivanić-Gradu i to financiranje vlastitog udjela, vlastite komponente u tom projektu, zatim rekonstrukcija Matoševe i Šarampovske ulice, zatim Zelenjak uređenje svlačionica ispod tribina. Zelenjak uređenje sportskog parka Amfiteatra, zatim izgradnja šetnice uz rijeku Lonju od mosta u Ulici kralja Tomislava do mosta u Savskoj ulici, zatim unapređenje prometne infrastrukture Poduzetničke zone Ivanić-Grad – UPU-3 - financiranje vlastite komponente projekt, to je ona jedna cesta tamo iza naplatnih kućica odmah jer smo dobili financiranje od Ministarstva gospodarstva i vlastitu komponentu ćemo iz kredita i zadnje je zgradnja parkirališta u Ivanić-Gradu u Školskoj ulici. Kredit se odobrava temeljem ponude HBOR-a i njegovih uvjeta uz slijedeće uvjete – znači radi se o dugoročnom kunskom kreditu, kamatna stopa iznosi 2,00% godišnje fiksna, naknada za obradu kredita iznosi 0,8% prije prvog korištenja, nema naknade za rezervaciju sredstava, rok otplate je 10 godina, bez počeka, u 120 jednakih uzastopnih mjesečnih rata, a instrumenti osiguranja su mjenice i zadužnice korisnika kredita.

g. Krešimir Golubić – zahvaljujem na danoj riječi, evo pošto se radi o financijskoj temi pa mislim da je uputno da kao vijećnik znači iznesem svoje mišljenje, ja recimo što se tiče poduzetnički inkubator i te kako podržavam inicijativu za nastavak izgradnje poduzetničkog inkubatora baš zato šta ako se gleda onaj cilj, krajnja svrha tog inkubatora su ta mala, mikro i srednja poduzeća kojih u Hrvatskoj ima preko 98%, a cilj ej tog inkubatora kroz ovo zaduženje koje će se znači financirati njegova izgradnja, zapravo premošćivanje financiranja njegove izgradnje, da samo naši građani slušatelji razumiju jer neki čak i ne znaju zapravo misle šta je to, tko će se tamo inkubirati. Samo da se kaže ukratko. Hrvatska ima 20 poduzetničkih inkubatora za sturtape, znači za ove male, mikro i srednje poduzetnike, a smisao njih je da oni privlače ono šta nama u gradu Ivanić-Gradu treba. Privlače inovativne poduzetnike te ih umrežavaju sa industrijama i znanstvenom zajednicom, te imaju program mentorstva, edukacije i stvaraju kompetetivno okruženje i povezuju ih sa investitorima, a jedna negativnost kod toga je da nema porezne olakšice kod ulaganja u te poduzetničke inkubatore, ali Grad Ivanić-Grad je u onoj početnoj fazi gdje se inkubatori sufinanciraju javnim novcem, samo da kažem, završavam evo sa ovom izjavom, neki grad srednje europske unije su već u drugoj, trećoj iteraciji kod izgradnje tih poduzetničkih inkubatora, više se ne financiraju javnim novcem nego privatnim investitorima, ali mi na žalost, zapravo mi tu fazu tranzicije moramo proći i ja kažem evo podržavam znači ovo premosno znači financiranje pogotovo zbog poduzetničkih inkubatora. Hvala lijepo.

Gradonačelnik – zahvaljujem na riječi. Znači, čisto možda radi svih nekakva dodatna informacija svima u kontekstu čega se zapravo došlo do ove Odluke o kreditnom zaduženju i vjerujem da će svi to zapravo i podržati i shvatiti situaciju. Znači, poduzetnički inkubator se financira sredstvima EU u najvećem dijelu, međutim jedan dio je potrebno osigurati domaću komponentu. U tom kontekstu mi ne dobivamo novac, ne financiramo znači izgradnju inkubatora rekao bih kontinuirano već ćemo dobiti avansno uplatu za koju smo podnijeli zahtjev u iznosu od, IGRA vodi taj projekt, po riječima direktora oko 3,5 milijuna kuna i nakon toga tek iduću situaciju ćemo moći proslijediti kroz nekakva tri mjeseca i obrada samih podataka također u prosjeku traje oko dodatne tri mjeseca. To znači da mi zapravo moramo isfinancirtati nekakvih oko 7 milijuna vlastitih sredstava koje nismo imali predviđeno u proračunu. Iz tog razloga vidite da su stavke koje su planirane se financirati vlastitim sredstvima sada prebačene u kredit. Na taj način ćemo osigurati normalnu mogućnost plaćanja. Jedan dio računamo da ćemo uspjeti povući kroz neke projekte i iz samog fonda koji postoji za sufinanciranje domaće komponente, a jedan dio znači projekata kao što je ova prometnica u poduzetničkoj zoni poučeni nekim iskustvom možemo prejudicirati da će biti zapravo u samoj javnoj nabavi cijena znači koštanja toga projekta će biti veća nego što je planirana u fazi projektiranja i izrade troškovnika i prije dvije godine kada je bila prijava znalo se da su otišle cijene gore. Znači sve te nekakve faktore uzeli smo u obzir, ovo će nam omogućiti da definitivno mirno privedemo sve te projekte kraju i vjerujem, ne da vjerujem nego sam siguran da ćemo na kraju i imati pozitivne utjecaje na proračun u smislu određenog viška novaca po završetku svih tih projekata, a s obzirom da su pred nama i novi kapitalni projekti koji definitivno i kreću u gradu, jedan od njih je znači i izgradnja i rekonstrukcija kompletnog vodovoda u gradu, jedan a planirani kod nas je i izgradnja sportske dvorane u Ivanićkom Graberju, planiramo u idućoj godini krajem godine nekakav početak, definitivno će nam ta sredstva opet trebati za ulaganje u slijedeće kapitalne objekte. To je znači jedna situacija koja nas je naprosto ponukala da idemo u ovo kreditno zaduženje i da zapravo izvršimo neku preraspodjelu novaca, a i neka predviđanja koja evo vjerujemo da će se još desiti koja su tu sada ukalkulirana i nadamo se da ste svi to shvatili i da shvaćaju o čemu se radi.

g. Krešimir Malec – evo Gradonačelnik me preduhitrio u mojoj raspravi. Načelno znači uvijek na ovom Gradskom vijeću znači nije problem kredita nego na šta ćemo potrošiti te novce od kredita. Znači, uvijek sam za to da se što se tiče infrastrukture, poduzetničke infrastrukture, konkretno ovdje inkubatora i od ovih sedam stvari koje ćemo plaćati iz kredita ove dvije su, nazovimo to u gospodarske svrhe, odnosno poduzetnička zona, ova prometna infrastruktura i ovaj poduzetnički inkubator evo hvale vrijedno. Načelno sam isto tako da se objekti društvene namjene da se financiraju iz vlastitih sredstava, a da se zadužujemo upravo za ovo šta će nam donijeti nekakvu dodanu vrijednost, nova radna mjesta iz čega ćemo puniti gradski proračun. S obzirom da se praktički ovdje radi o peglanju keš lova, znači evo novčanih sredstava da se taj dio premosti, svjestan sam da bi po ovoj računici vrlo prosto i na kraju godine trebali biti likvidni poprilično, ili početkom iduće godine, tako da bi te stvari trebali onda izbalansirati. Zaduživanje nikad jeftinije šta je isto jedna činjenica koju uvijek treba uzimati u obzir, to je 2%, to je evo odlična kamatna stopa kao što su i onih 700.000,00 kn tako da evo u budućnosti, evo sada ćemo podržati ovaj prijedlog kreditnog zaduženja, ali znači za poduzetništvo, za gospodarstvo, za infrastrukturu koja je u funkciji gospodarstvo uvijek za kredit, uvijek su to dobro uložena sredstva jer imaju multiplikator vraćanja kroz punjenje proračuna, a objekti društvene namjene iz vlastitih sredstava.

Prije pristupanja glasovanju utvrđeno je kako je na sjednici Gradskog vijeća prisutno 15 vijećnika.

Provedenim glasovanjem konstatirano je kako je sa 13 glasova za i 2 glasa suzdržan usvojena

**ODLUKA**

**o kreditnom zaduženju Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

gđa. Tihana Vuković Počuč – ova pretposljednja Odluka koja je pred vama odnosi se na temu koja je bila na aktualnom satu dosta zastupljena, odnosi se na održavanje zelenih površina na području našeg grada. Budući da se Plan održavanja iz godine u godinu proširuje trgovačko društvo Komunalni centar nam se obratilo sa zahtjevom da im se dodijeli jedna kapitalna donacija kako bi nabavili strojeve i opremu koji će im u narednom periodu omogućiti da kvalitetnije i detaljnije odrađuju ovaj posao, u proračunu su sredstva predviđena pa predlažem da podržite ovu Odluku.

g. Krešimir Malec – neću glasati za ovu Odluku, biti ću protiv te Odluke. Znači redovna djelatnost Komunalnog centra između ostalog je i održavanje zelenih površina. Nabavka opreme je isto tako nešto redovno šta se kupuje iz vlastitih sredstava, iz eventualno uzimanja takve vrste strojeva na leasing, znači na nekakvo dugoročno otplaćivanje efikasnošću, produktivnošću, kontrola broja zaposlenih, svih ostalih troškova, imamo redovita izvješća, a ovo je nešto šta ide uz redovno poslovanje, ovo nije znači kupnja nekog ogromnog stroja ili nekakvih novih djelatnosti pa idemo kupiti stroj za novu djelatnost. Znači, ovo je isključivo redovna djelatnost koja se mora financirati iz vlastitih sredstava. Tako da nisam za da ovo ide iz proračuna, iz proračuna u našu tvrtku. Znači, voditi računa o tome i sigurno ima prostora da se takve stvari financiraju iz vlastitih sredstava. Ovo ne trebamo financirati svi mi neefikasnost eventualno rada Komunalnog centra. Hvala lijepa.

Prije pristupanja glasovanju utvrđeno je kako je na sjednici Gradskog vijeća prisutno 16 vijećnika.

Provedenim glasovanjem konstatirano je kako je sa 13 glasova za, 2 glasa protiv i 1 glasom suzdržan usvojena

**ODLUKA**

**o kapitalnoj pomoći trgovačkom društvu Komunalni centar Ivanić-Grad d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

g. Željko Brezovečki – temeljem čl.5. st.3. Odluka o osnivanju Savjeta mladih Grada Ivanić-Grada, Službeni glasnik Grada Ivanić-Grada broj 10/2014. Odbor za izbor i imenovanje Gradskog vijeće Grada Ivanić-Grada na svojoj 5. sjednici održanoj 29. travnja 2019. godine utvrđuje slijedeću listu kandidata za izbor članova Savjeta mladih Grada Ivanić-Grada. Prije svega nego što ću vam pročitati pristiglu listu kandidata koji su se javili želio bih istaknuti da je na našem sastanku koji je održan na sjednici znači pristiglo sveukupno deset prijedloga, međutim jedan prijedlog je istekao van zadane forme, to jest nije u zakonskom roku kada je bio raspisan, stoga se samo uzima ovih devet koji su pristigli ovdje, pa ću pročitati redom. Utvrđuje se lista kandidata koji ispunjavaju uvjete za izbor u Savjet mladih Grada Ivanić-Grada: 1.) Ivana Barišec iz Donje Poljane, rođena 02.09.1990. godine, a predlagatelj je Udruga za unapređenje društvenog života i organizaciju slobodnog vremena djece Tvornica smijeha, 2.) Nino Kilih, Rudarska 18 iz Ivanić-Grada, rođen 09.08.1991. godine, predlagatelj je DVD Poljana, 3.) Fran Markić, Milke Trnine 8 iz Ivanić-Grada, rođen 04.05.1993. godine, predlagatelj je MRK Ivanić, Ivanić-Grad, 4. Ilijana Mišković iz Kriške 28 iz Ivanić-Grada, rođena 20.07.1994. godine, predlagatelj je Udruga Liskovica iz Ivanić-Grada. 5.) Mia Novosel, Šiftarova 2a iz Ivanić-Grada rođena 20.06.1994. godine, predlagatelj je Sportski klub Otok iz Ivanić-Grada, 6.) Mateo Razum, Derežani 36 iz Graberja Ivanićkog, rođen je 12.09.1995. godine, predlagatelj je HNS-Liberalni demokrati podružnica Ivanić-Grad, 7.) Matija Vajda iz Josipa Badalića 49a iz Deanovca, rođen je 05.01.1997. godine, predlagatelj je DVD iz Deanovca, 8.) Krešimir Vlahek iz Omladinske 24 iz Ivanić-Grada, rođen 21.09.1993. godine, a predlagatelj je HDZ Gradski odbor mladih Ivanić-Grad i pod brojem 9.) Tibor Vuković iz Stjepana Radića 20 iz Ivanić-Grada, rođen 17.04.1995. godine, predlagatelj je Teniski klub Ivanić-Grad 92 iz Ivanić-Grada. Ova lista kandidata dostavit će se predsjedniku Gradskog vijeća u Ivanić-Gradu radi izbora članova Savjeta mladih na sjednici Gradskog vijeća Grada Ivanić-Grada.

Nakon desetominutne stanke radi provođenja glasovanja i pripremu Izvješća o izboru članova Savjeta mladih predsjednik Gradskog vijeća poziva predsjednika Odbora da priopći rezultate.

g. Željko Brezovečki – prema broju dobivenih glasova utvrđeno je da je svih devetero navedenih kandidata, a to su Ivana Barišec sa 12 glasova, Nino Kilih 12 glasova, Fran Markić 12 glasova, Ilijana Mišković 11 glasova, Mia Novosel 12 glasova, Mateo Razum sa 11 glasova, Matija Vajda 12 glasova, Krešimir Vlahek 12 glasova i Tibor Vuković 12 glasova.

Prije pristupanja glasovanju utvrđeno je kako je na sjednici Gradskog vijeća prisutno 13 vijećnika.

Provedenim tajnim glasovanjem utvrđeno je

**IZVJEŠĆE**

**o glasovanju za članove Savjeta mladih Grada Ivanić-Grada**

Zapisnik Odbora za izbor i imenovanje prileži zapisniku i čini njegov sastavni dio.

Izvješće prileži zapisniku i čini njegov sastavni dio.

Napomena: Izvješće je u istovjetnom tekstu usvojeno na sjednici Gradskog vijeća.

**12. TOČKA - RAZNO**

Pod točkom Razno nije bilo pitanja niti prijedloga.

Sjednica Gradskog vijeća Grada Ivanić-Grada dovršena je u 17:40 sati.

Zapisnik izradila Predsjednik Gradskog vijeća

Nikolina Mužević Željko Pongrac, pravnik kriminalist